Un dopli patafon. Il risultât dal referendum dai 23 di Jugn in cont de apartignince o mancul dal Ream Unît ae Union Europeane nol è tant alc che al fâs cuintri ae Europe e ae Union europeane, in gjenerâl, cemût che nus àn contât in tancj, massime tai ultins dîs.
Al è soredut un colp cuintri de Europe anti-europeane e anti-europeiste di cumò, che e je fondade sui Stâts nazionâi, sui guviers e su lis frontieris di rinfuartî e po su la finance e sui afars cence cunfins. E cussì al varès di jessi intindût, cu la metude in vore di iniziativis di pueste che a marchin un cambiament di fonde te Union europeane di cumò viers di une Europe plui sociâl e plui democratiche, là che a valin di plui i citadins, i dirits, i teritoris e la coesion sociâl e mancul i guviers, lis burocraziis, lis bancjis e i indiçs finanziaris.
Magari cussì no, pal moment no si viôt nuie dal gjenar. Di Juncker ae Merkel e vie indenant al rive dome un invît – just te sostance, antipatic te forme – par che i britanics a ledin fûr de Union europeane ae svelte. Tant a dî: «Vêso volût il referendum? Vêso votât cussì? Alore rangjaisi e fûr dai tabars!»
Za prime dal vôt e ancjemò plui dopo dal risultât, dute la cuistion e je stade ridusude a une sorte di confront tra retorichis diferentis: chê dai sostignidôrs dal “Leave”, che però tal “day after” a mostrin di no vê albe di ce che a àn di fâ e magari ancje di vê capît di vêle fate gruesse cu la lôr propagande e cu lis lôr bausiis, e chê dai sostignidôrs dal “status quo” (prime e magari cussì no ancje cumò…) che dopo vênus contâde chê dal ors su cetant figons che a jerin i inglês – stant che, in particolâr ator pal Stât talian ,in tancj di lôr a son convints che Ream Unît e Ingletiere a son la stesse robe – cumò, un pôc cun bocje di ridi e un pôc cun asse e cun tristerie, ju piturin tant che barbars, salvadis e egoiscj.
Il risultât dal referendum dai 23 di jugn i fâs cuintri a fuart ancje a cheste retoriche (pseudo)europeiste, cemût che al ven marcât a clâr achì.
Al à di jessi stât un biel colp, par ducj chei che a calcolavin i indipendentiscj scozes tant che localiscj, isolazioniscj e egoiscj, cuintri de storie e cuintri de Europe, discuvierzi che il puest là che a àn votât di plui e cun plui convinzion a pro dal “Remain” al è propit la Scozie.
Plui di cualchidun al à scugnût cjalâ in muse la realtât, cun tante fature. Compagn di Fonzie che in Happy Days nol rivave mai a dî che al veve tuart o che al veve falât. O compagn di Renzi che i à metût un pôc par ameti che tes elezions aministrativis di pocjis setemanis indaûr il so partît nol jere lât… masse ben.
Un esempli al è la “Amaca” di Michele Serra publicade cualchi dì indaûr su La Repubblica, là che l’innomenât gjornalist talian al marcave il fat che a Edimburc la maiorance dai votants e je stade a pro dal “Remain” e al contave di cemût che chê citât e je vierte al mont, e à une innomenade universitât e e je plene di students Erasmus, ma si dismenteave (??) di scrivi che e je in Scozie. Cuissà parcè?
Cumò si varà di viodi se a Bruxelles a rivaran finalmentri a capî chê domande di autoguvier e di Europe e di autoguvier in Europe e se a rivaran a dâi la rispueste che e merete. Se al è cussì al sarà a pro de Scozie e di dute la Europe. E ancje a pro dal Friûl e dai furlans (almancul di chei che a àn cussience di se).
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn